ZEC: Sizasebenza Lemali Esesilayo
Inhlanganiso le ithi isikhethe ukusebenza ngendlela enza ukuba usekelo lwemali eyitholileyo yenelane lemisebenzi yayo.
HARARE — Ikhomishini ebona ngezokhetho eye Zimbabwe Electoral Commission ithi izabeka isicelo edale laphezulu leConstitutional Court sokuba abezomvikela labanye ababemele bavote ku Special Vote kodwa behluleka benelise ukuvota mhlaka 31 Ntulikazi labanye bonke elizweni. Umsekeli kamgcinisihlalo we ZEC uNkosikazi Joice Kazembe utshele umhlangano labazahlola ukhetho ama Observer eHarare ukuba phakathi kwabantu abafika inkulungwane phose ezingamatshumi ayisikhombisa-70 000 ababhalela becela ukuba bavote kuSpecial Vote kwenelisa ukuvota inkulungwane phose ezingamatshumi amane-37 108 kwathi abazinkulungwane ezedlula ezingamatshumi amabili lasithupha-26,160 behluleka ukuvota kubangelwa yinkinga ze ZEC ethi babona kufanele ukuba abantu abanje benelise ukuvunyezwa ukuvota: Umthetho wezokhetho uthi umuntu onikezwa imvumo enje angayekela ukuzovota ngelanga elibekiweyo uhle alahlekelwe lilungelo lokuvota kukhetho labanye bonke kodwa uKazembe uthi abantu laba bavela kodwa iZEC yehluleka ukubasiza. Ocubungula ngezombusazwe obekhona laye eRainbow Towers uMnumzana Rejoice Ngwenya uthi lababantu abalalo ilungelo lokuvunyezwa ukuvota lozulu. Uthi ukwenza kanje kungaphinda kubangele inkinga ezinengi nengi ngoba abantu abanje bebhalisele ukuvota kundawana ezitshiyeneyo njalo zingatshiyana lalapho abayabe besebenzela khona: Elinye ilunga leCommission uNkosikazi Betty Fadzai Nhandara utshele lumhlangano ukuba iZEC isikhethe ukusebenza ngendlela enza ukuba usekelo lwemali eyitholayo yenelane lemisebenzi yayo: Uthi phakathi kwemali abakade beyifuna ukuquba umsebenzi lo izigidi ezedlula ikhulu-$130 million benelise ukuthola izigidi phose ezingamatshumi ayisithupha-$58million. UKazembe wazise ukuba iZEC isungula umsebenzi wokuthwala amaphepha okuvotela ngoLwesibili esiya ezigabeni eziyisithupha kuthi ezinye ezine alandele phambi kwakusasa. Uthi iZEC isenelise ukuthola leInk edingakalayo kukhetho njalo izasebenzisa ama Polling Stations kumbe indawo zokuvotela phose inkulungwane ezilitshumi-9,670 njengalokho okwenzakale kukhetho lweReferendum.